**Plana Gàidhlig 2025-2030**

Chaidh an t-eagran seo de Phlana Gàidhlig Leabharlann Nàiseanta na h-Alba ullachadh fo Earrann 3 de dh'Achd na Gàidhlig (Alba) 2005 agus chaidh aontachadh le Bòrd na Gàidhlig air 6 Cèitean 2025

Contents

[1. Ro-ràdh 4](#_Toc206402257)

[2. Facal-toisich 5](#_Toc206402258)

[2.1 Cunntas air Leabharlann Nàiseanta na h-Alba 5](#_Toc206402259)

[2.2 A' Ghàidhlig taobh a-staigh Leabharlann Nàiseanta na h-Alba 6](#_Toc206402260)

[2.3 Gàidhlig ann an Alba 9](#_Toc206402261)

[2.4 Achd na Gàidhlig (Alba) 2005 10](#_Toc206402262)

[2.5 Plana Nàiseanta na Gàidhlig 11](#_Toc206402263)

[2.6 In-sgrùdadh air comas cànain 11](#_Toc206402264)

[2.7 Co-chomhairle 13](#_Toc206402265)

[3. Prìomh Phrionnsapalan 13](#_Toc206402266)

[3.1 Spèis Cho-ionann 13](#_Toc206402267)

[3.2 Tairgse Ghnìomhach 13](#_Toc206402268)

[3.3 Àbhaisteachadh 14](#_Toc206402269)

[4. Gealltanasan a' Phlana 14](#_Toc206402270)

[4.1 Prìomhachasan Ro-innleachdail 14](#_Toc206402271)

[5. Prìomhachas Ro-innleachdail 19](#_Toc206402272)

[6. Prìomhachas Ro-innleachdail 19](#_Toc206402273)

[4.2 Amasan Seirbheisean Corporra 20](#_Toc206402274)

[4.2.1 Inbhe 20](#_Toc206402275)

[4.2.2 Conaltradh leis a' Phoball 21](#_Toc206402276)

[4.2.3 Fiosrachadh 24](#_Toc206402277)

[4.2.4 Luchd-obrach 28](#_Toc206402278)

[4.2.5 Corpas Cànain 33](#_Toc206402279)

[5. Ceanglaichean ris an Fhrèam-obrach Coileanaidh Nàiseanta 34](#_Toc206402280)

[6. Ceanglaichean ri Frèamaichean-obrach Ionadail Agus Roinneil 35](#_Toc206402281)

[7. Foillseachadh 35](#_Toc206402282)

[8. A' Goireasachadh a' Phlana 35](#_Toc206402283)

[9. A' Sgrùdadh a' Phlana 35](#_Toc206402284)

[10. Plana Gàidhlig Taobh A-Staigh Leabharlann Nàiseanta na h-Alba 36](#_Toc206402285)

[10.1 Uallach Airson a' Phlana Air a' Cheann Thall 36](#_Toc206402286)

[10.2 Uallach Làitheil airson a' Phlana 36](#_Toc206402287)

[10.3 Buidheann Buileachaidh is Sgrùdaidh a' Phlana Ghàidhlig 36](#_Toc206402288)

[10.4 A' Conaltradh Le Luchd-obrach 37](#_Toc206402289)

[10.5 Buidhnean Leth-eisimeileach is Treas Pàrtaidhean 37](#_Toc206402290)

## Ro-ràdh

Tha mi toilichte an treas eagran de Phlana Gàidhlig Leabharlann Nàiseanta na h-Alba fhoillseachadh.

Thairis air beatha a' Phlana gu ruige seo (bho 2012) tha sinn air cur ris a' ghnìomhachd againn co-cheangailte ris a' Ghàidhlig thar nan cruinneachaidhean, seirbheisean agus obair ruigsinneachd againn mean air mhean. Tha earrann 1 den eagran seo den phlana a' sealltainn farsaingeachd na h-obrach Gàidhlig làithrich againn. Tha e na rùn dhuinn cumail oirnn leis an obair seo tro bhith daonnan a' cur ris na cruinneachaidhean Gàidhlig againn agus a' dèanamh cinnteach gu bheil seo ri fhaighinn dhan a h-uile duine a tha airson a chleachdadh, a tha airson ionnsachadh bhuaithe agus a tha airson brosnachadh fhaighinn às.

Tha dùbhlain maoineachaidh mòra mu choinneamh bhuidhnean a tha air am maoineachadh gu poblach mar an Leabharlann, agus mar sin cuiridh sinn fòcas air a bhith a' daingneachadh an adhartais a rinn sinn thar nan 12 bliadhna a dh'fhalbh le bhith a' cur fòcas air cur ri sgilean Gàidhlig am measg an luchd-obrach. Bu chòir seo cuideachadh gus stèidh nas treasa agus nas amalaichte a thogail trom faod sinn ar cuid obair Ghàidhlig a ghluasad far an urrainn dhuinn. 'S e ceum cudromach air adhart a th' anns a' Mheòrachan Tuigse le Sabhal Mòr Ostaig a chaidh a shoidhnigeadh bho chionn ghoirid, a chuidicheas le bhith a' cumail suas ar cuid spionnaidh agus dealais a thaobh na Gàidhlig.

Mar leabharlann nàiseanta na h-Alba, tha sinn toilichte agus pròiseil taic a chur ri obair Bòrd na Gàidhlig agus Plana Nàiseanta na Gàidhlig agus a bhith a' toirt co-ionannachd spèis dhan Ghàidhlig is a cultar tro ar gnìomhan cruinneachaidh agus conaltraidh phoblaich.

Amina Shah

Leabharlannaiche Nàiseanta agus Àrd-oifigear

## Facal-toisich

### Cunntas air Leabharlann Nàiseanta na h-Alba

Tha Leabharlann Nàiseanta na h-Alba na leabharlann rannsachaidh Eòrpach cudromach agus tha e air aon de na prìomh ionadan airson rannsachadh air Alba agus air na h-Albannaich. Tha cruinneachaidhean an Leabharlainn cudromach aig ìre eadar-nàiseanta Am measg nam prìomh chruthan tha leabhraichean tearc, làmh-sgrìobhainnean, mapaichean, dealbhan-camara, ceòl, ìomhaighean gluasadach agus foillseachaidhean oifigeil.

Tha còrr is 30 millean nithean fiosaigeach aig an Leabharlann a tha a' dol air ais còrr is 1,000 bliadhna a bharrachd air leabharlann de stuthan didseatach a tha a' sìor fhàs. Bidh an Leabharlann a' cruinneachadh mu 5,000 nì ùr gach seachdain. Gheibhear a' mhòr-chuid dhiubh sin fo reachdas Tasgaidh Laghail, a leigeas leis an Leabharlann lethbhreac iarraidh de gach nì a thèid fhoillseachadh san RA.

Is e carthannas Albannach agus Buidheann Phoblach Neo-roinneil (NDPB) a th' anns an Leabharlann a tha a' faighinn taic bho Thabhartas-gus-Cuideachadh bho Riaghaltas na h-Alba agus a tha air a riaghladh le Bòrd Urrasairean neo-eisimeileach. Tha 12 ball agus Cathraiche air Bòrd an Leabharlainn, agus tha iad uile air an cur an dreuchd le Ministearan na h-Alba.

Tha sia toglaichean aig an Leabharlann ann an Dùn Èideann agus Glaschu:

* Togalach Drochaid Seòras IV, Dùn Èideann (a' gabhail a-steach seòmraichean leughaidh airson cruinneachaidhean coitcheann agus sònraichte, àiteachan taisbeanaidh is thachartasan, cafaidh is bùth)
* Togalach Causewayside, Dùn Èideann (a' gabhail a-steach Leabharlann nam Mapaichean agus stòradh de chruinneachaidhean)
* Ionad Ruigsinneachd an Leabharlainn Nàiseanta, Talla a' Cheilbhinn, Glaschu (a' gabhail a-steach cruinneachaidhean nan ìomhaighean gluasadach is fuaime agus cothrom air cruinneachaidhean didseatach)
* Togalach an Lawnmarket (a' gabhail a-steach oifisean rianachd)
* Togalach Sighthill (a' gabhail a-steach goireasan glèidhidh agus dèanamh bhogsaichean)
* Cair Cheann Tulaich (a' gabhail a-steach stòradh cruinneachaidhean ìomhaighean gluasadach)

Tha am prìomh inntrigeadh poblach tro Thogalach Drochaid Seòras IV, agus tron Aonad Ruigsinneachd aig Talla a' Cheilbhinn. Bidh timcheall air 300,000 duine a' tadhal air làraichean an Leabharlainn gach bliadhna, agus bidh cuibheasachd de 5 millean tadhal air làrach-lìn an Leabharlainn gach bliadhna.

Tha an Leabharlann air a stiùireadh leis an Leabharlannaiche Nàiseanta is Ceannard, agus le Sgioba-stiùiridh Leabharlainn nas fharsainge anns a bheil Prìomh Oifigear Obrachaidh agus ceathrar Stiùirichean roinneil: Cothrom air Cruinneachaidhean agus Rannsachadh, Stiùireadh Chruinneachaidhean, Didseatach agus Cruth-atharrachadh Seirbheis, agus Com-pàirteachadh. Gu cuibheasach tha mu 325 neach-obrach aig an Leabharlann, le raon farsaing de sgilean agus eòlas.

### A' Ghàidhlig taobh a-staigh Leabharlann Nàiseanta na h-Alba

Is e seo an treas eagran den Phlana Gàidhlig aig Leabharlann Nàiseanta na h-Alba. A' togail air an dà eagran a bh' ann roimhe, tha an Leabharlann air na tha e a'  toirt seachad tron Ghàidhlig a mheudachadh thar grunn raointean agus air co-obrachadh a neartachadh le luchd-ùidh Gàidhlig bhon taobh a-muigh. Tha cuid de na coileanaidhean againn air an liostadh gu h-ìosal:

* Dh'fhosgail Sgeul | Story: Sgeulachdan bho Ghàidhealtachd na h-Alba dhan phoball eadar 9 Ògmhios 2023 agus 20 Giblean 2024. Stèidhichte air sgeulachdan Iain Òg Ìle (1821-1885), b' e seo a' chiad taisbeanadh mòr aig an Leabharlann ann an Gàidhlig is Beurla. Dh'obraich sinn còmhla ris an Àrd-ollamh Ùisdean Cheape agus an Dr Domhnall Uilleam Stiùbhart bho Shabhal Mòr Ostaig gus stuthan mìneachadh Gàidhlig a chruthachadh. Dh'obraich sinn cuideachd leis a' chiad sgrìobhadair Gàidhlig air Mhuinntireas aig Oilthigh Dhùn Èideann, Màrtainn Mac an t-Saoir còmhla ri oileanaich Ghàidhlig agus Oifigear Gàidhlig an oilthigh gus susbaint bhidio is claisneachd a chruthachadh airson an taisbeanaidh. Dh'obraich sinn gu dlùth cuideachd ri Capital Gaelic a chuidich gus sgoilearan bho bhun-sgoil Taobh na Pàirce fhaighinn an sàs anns a' bhidio. Tha seo ri fhaighinn air seanail YouTube an Leabharlainn a-nis cuideachd.
* Ball stèidheachaidh de Chapital Gaelic ann an com-pàirteachas le Comhairle Baile Dhùn Èideann ann an 2021 – bhon uair sin tha an lìonra air leudachadh gu bhith a' gabhail a-steach deich buidhnean agus tha e ag obair gus a' Ghàidhlig adhartachadh agus a leudachadh ann an Dùn Èideann tro ghnìomhachd cho-òrdanaichte airson conaltradh poblach, a' gabhail a-steach com-pàirteachadh ann an Seachdain Ghàidhlig Dhùn Èideann.
* Ann an 2022 le taic-airgid bho Bhòrd na Gàidhlig rinn Tasglann nan Ìomhaighean Gluasadach com-pàirteachas le Museum nan Eilean air a' phròiseact Cinema Sgìre. B' e pròiseact film coimhearsnachd a bh' ann a bha ag obair anns na h-Eileanan an Iar eadar 1977 agus 1980, agus tha an com-pàirteachas air an cruinneachadh fhilmichean a chur ann an cruth didseatach, a ghleidheadh agus a dhèanamh ruigsinneach air-loidhne.
* Tha sinn air grunn bhùithtean-obrach air cultar agus sgeulachdan na Gàidhlig a ruith, a' gabhail a-steach ceithir seiseanan airson Prògram Sòisealta nan Leabharlann againn a tha ag amas air daoine le seargadh-inntinn. Chuir sinn sia tachartasan sgeulachdan Gàidhlig air dòigh aig Fèis Sgeulachdan Eadar-nàiseanta na h-Alba ann an Dùn Èideann anns an Dàmhair 2023. Chùm sinn cuideachd ceithir bùthan-obrach co-cheangailte ri film Gàidhlig aig Tasglann nan Ìomhaighean Gluasadach ann an Glaschu.
* Ann an 2020 bha inntearnas Gàidhlig sia mìosan againn, stèidhichte ann an sgioba nam prògraman poblach. Chuir an t-inntearnas ri susbaint Ghàidhlig air na meadhanan sòisealta, sanasachd airson Seachdain Gàidhlig Dhùn Èideann agus dà thachartas às dèidh na sgoile airson oileanaich is pàrantan Àrd-sgoil Sheumais Ghilleasbaig.
* Nuair a dh'fhosgail Gailearaidh Ulaidhean an Leabharlainn ann an 2020, chaidh pannalan eadar-mhìneachaidh Gàidhlig a chur ris mar fheart maireannach san àite. Tha cèis taisbeanaidh sònraichte na fheart maireannach sa ghailearaidh agus bidh co-dhiù aon nì Gàidhlig sònraichte ann daonnan à cruinneachaidhean an Leabharlainn agus thèid seo atharrachadh dà uair sa bhliadhna.
* Chuir sinn susbaint Ghàidhlig a-steach san lèirmheas bhliadhnail airson 2021 agus ann an cuairt-litir co-cheangailte ri Pròiseact Òigridh na Gàidhlig *Beatagan is Binneanan* (air a chruthachadh ann an 2020 mar phròiseact FtG co-cheangailte ris an taisbeanadh againn 'Petticoats & Pinnacles'). Ann an eagran geamhraidh 2023 den iris againn, Discover, dh'fhoillsich sinn artaigil dà-dhuilleig ann an Gàidhlig le Curstaidh NicDhòmhnaill, an sgeulaiche Gàidhlig againn air mhuinntireas.
* Fhuair sinn maoineachadh bho Alba Chruthachail gus còig freagairtean cruthachail a bharrantachadh (claisneachd/bhidio/ealain/cluich) ann an Gàidhlig mar phàirt den phròiseact againn 'Back to the Future' mu na 1980an a tha ag amas air mothachadh a thogail mu chruinneachaidhean nuadh-aimsireil an Leabharlainn tro shreath de dh'aistean le fòcas air na poilitigs, fasan agus teicneòlas nan 80an. Thèid iad sin a chur ri làrach-lìn a' phròiseict ann an 2024.
* Chaidh dreach Gàidhlig ùraichte de ghoireas luirg air-loidhne an Leabharlainn a chur air bhog san t-Sultain 2021 le maoineachadh bho Bhòrd na Gàidhlig. Bheir seo cothrom nas fheàrr do luchd-labhairt na Gàidhlig air cruinneachaidhean an Leabharlainn. A bharrachd air a bhith a' meudachadh ruigsinneachd dhan chruinneachadh chudromach de stuthan Gàidhlig aig an Leabharlann, tha an t-seirbheis, [Lorgaire Leabharlainn](https://search.nls.uk/primo-explore/search?vid=44NLS_VU1&lang=gd_GB), ag amas air cleachdadh na Gàidhlig a bhrosnachadh agus adhartachadh. Tha e cuideachd a' cumail taic ri amas Plana Nàiseanta na Gàidhlig gum bi a' Ghàidhlig air a cleachdadh nas fharsainge.
* Ann an 2023, lìbhrig sinn prògram de bhùithtean-obrach àrd-sgoile ann am measgachadh de Ghàidhlig is Beurla airson Fèis Craolaidh an Leabharlainn ann an: Tobar Mhoire, Muile, Bàgh a' Chaisteil, Barraigh, Lionacleit, Beinn na Faoghla agus air an Tairbeart, Na Hearadh.
* Chuir sinn muinntearas Gàidhlig air bhog le taic bho Bhòrd na Gàidhlig. 'S i an sgrìobhadair agus craoladair Curstaidh NicDhòmhnaill an Sgeulaiche Gàidhlig an-dràsta, agus thòisich i san dreuchd 12-mìos aice san t-Sultain 2023.
* Chaidh Meòrachan Tuigse a shoidhnigeadh eadar an Leabharlann agus Sabhal Mòr Ostaig sa Chèitean 2024, a' mìneachadh nam miannan agus amasan sa chumantas againn a thaobh ruigsinneachd air agus brosnachadh na Gàidhlig gu nàiseanta agus gu h-eadar-nàiseanta.
* A thaobh leasachadh sgilean agus togail mothachaidh, tha ceithir prìomh dhòighean-obrach air a bhith aig an obair againn:

1. Bidh clasaichean Gàidhlig gan ruith mar thachartasan "ith is ionnsaich" air-loidhne ann an com-pàirteachas le Comhairle Dhùn Èideann fo bhratach Capital Gaelic.  Tha 27 luchd-obrach aig an leabharlann air pàirt a ghabhail anns na seiseanan seo.

2. Mothachadh Gàidhlig: ruith sinn seiseanan tòiseachaidh mar phàirt de na seachdainean ionnsachadh san obair ann an 2022 agus 2023.  Ghabh 17 luchd-obrach pàirt annta.

3. Seiseanan 'buail a-steach' sa Ghàidhlig: cothroman neo-fhoirmeil do dhaoine a dh'fheuch ri Gàidhlig ionnsachadh roimhe ach tha air stad, gus ùidh a thogail sa chànan a-rithist, ge b' e dè an ìre de Ghàidhlig a th' aca, le bhith a' gabhail pàirt ann an seisean buidhne sòisealta timcheall air cuspair le goireasan briathrachais a bharrachd ro-làimh agus le taic bho neach-oide. Gu cuibheasach, bha 4 luchd-ionnsachaidh an làthair aig gach seisean.

* 4. Club Leughaidh Gàidhlig: cothrom do luchd-obrach fòcas a chur air a' Ghàidhlig sgrìobhte, ge b' e dè an ìre fileantachd a th' aca, agus gus cothrom eile a thoirt do luchd-ionnsachaidh a sgùr a bhith ag ionnsachadh a' chànain a bhith a' dol an sàs sa chànan a-rithist. Bidh buill a' chluba a' coinneachadh gus sgeulachd ghoirid a leughadh còmhla agus gus feuchainn ri bruidhinn, no dìreach airson èisteachd ris an leughadh agus ris a' chòmhradh.  Bidh seiseanan air an stiùireadh le Ann Paterson bho Capital Gaelic agus tha 10 luchd-ionnsachaidh againn anns a' chlub leughaidh.

### Gàidhlig ann an Alba

Tha ùidh leantainneach ann a bhith ag ionnsachadh barrachd mun Ghàidhlig is a cultar ann an Alba, agus a' cur ri cothroman do dhaoine ann an Alba agus ann an àiteachan eile gus a' Ghàidhlig ionnsachadh, tro iomairtean leithid [SpeakGaelic](https://speakgaelic.scot/) agus Duolingo Gàidhlig.

Tha barrachd is barrachd ùidh aig daoine a tha a' tadhal air Alba ann a bhith ag ionnsachadh barrachd mun Ghàidhlig agus a cultar. Bho 2018 gu 2023, bha àrdachadh 72% anns an àireamh de luchd-cleachdaidh visitscotland.com a bha a' tadhal air susbaint Ghàidhlig. Chaidh [Ro-innleachd Turasachd na Gàidhlig do dh'Alba](https://www.visitscotland.org/tourism-events-industry/strategies/gaelic) a chur air bhog sa Ghearran 2024 aig Leabharlann Nàiseanta na h-Alba.

A rèir toraidhean cunntais-sluaigh 2022, bha sgilean Gàidhlig aig 2.5% de na daoine ann an Alba  – àrdachadh de 43,000 daoine bhon chunntas-sluaigh mu dheireadh ann an 2011. Bha sgilean Gàidhlig aig còrr is an dàrna leth (57%) de na daoine a tha a' fuireach anns na Na h-Eileanan an Iar.

Tha foghlam is ionnsachadh na Gàidhlig ro-chudromach airson fàs a' chànain. Bho chròileagain Gàidhlig gu rannsachadh iar-cheumnach, tha an roinn seo aig cridhe oidhirpean gus a' Ghàidhlig a ghleidheadh agus ath-bheothachadh. Mar sin, tha foghlam, ionnsachadh agus leasachadh sgilean cànain nam prìomhachasan cudromach ann am [Plana Nàiseanta na Gàidhlig.](https://www.gaidhlig.scot/gd/planaichean-gaidhlig/plana-canain-naiseanta-gaidhlig/)

Tha Plana an Leabharlainn, ag amas air taic a thoirt do dhaoine ann an Alba agus air feadh an t-saoghail gus barrachd ionnsachadh mun Ghàidhlig agus a cultar, mar a tha còrr is 60 buidhnean agus ùghdarrasan poblach air feadh na h-Alba.

Ann an com-pàirteachas le co-obraichean aig Ainmean-Àite na h-Alba, tha Bòrd na Gàidhlig air mapa de dh'ainmean-àite Gàidhlig air feadh na h-Alba a dhèanamh, a' sealltainn buaidh fharsaing a' chànain. Gheibhear seo aig: <https://www.ainmean-aite.scot/searchable-map/>

### Achd na Gàidhlig (Alba) 2005

Chaidh Achd na Gàidhlig (Alba) 2005 aontachadh le Pàrlamaid na h-Alba gus inbhe na Gàidhlig a dhaingneachadh mar chànan oifigeil ann an Alba aig a bheil spèis cho-ionann ris a' Bheurla.

'S e fear de na prìomh fheartan ann an Achd 2005 gu bheil ullachadh ann a tha a' toirt comas do Bhòrd na Gàidhlig toirt air ùghdarrasan poblach planaichean Gàidhlig a dheasachadh. Chaidh an t-ullachadh seo a chur ann gus dèanamh cinnteach gun dèan an roinn phoblach ann an Alba oidhirp gus an seas a' Ghàidhlig, le bhith a' togail inbhe is ìomhaigh na Gàidhlig agus le bhith a' cruthachadh chothroman practaigeach gus a cleachdadh.

 Is e an sgrìobhainn seo Plana Gàidhlig Leabharlann Nàiseanta na h-Alba a chaidh a dheasachadh taobh a-staigh frèam Achd na Gàidhlig (Alba) 2005. Tha e a' cur an cèill mar a chleachdas sinn Gàidhlig san obair againn agus mar a nì sinn cleachdadh na Gàidhlig comasach nuair a bhios sinn a' conaltradh ris a' phoball is ris na prìomh chom-pàirtichean againn, agus mar a bhrosnaicheas agus a leasaicheas sinn a' Ghàidhlig.

Chaidh am Plana Gàidhlig againn a chur ri chèile a rèir nan slatan-tomhais reachdail ann an Achd 2005, le mothachadh air Plana Nàiseanta na Gàidhlig is air an Stiùireadh air Deasachadh Phlanaichean Gàidhlig.

### Plana Nàiseanta na Gàidhlig

Tha Leabharlann Nàiseanta na h-Alba a' cur taic ri amasan Plana Nàiseanta na Gàidhlig 2018-23.  Mar leabharlann nàiseanta na h-Alba, tha sinn toilichte agus pròiseil taic a chur ri obair Bòrd na Gàidhlig agus Plana Nàiseanta na Gàidhlig agus a bhith a' cuideachadh gus cur ris an ùidh anns a' Ghàidhlig is a cultar tro ar gnìomhan cruinneachaidh agus conaltraidh phoblaich.

Tha sinn airson an lèirsinn seo a choileanadh le bhith a' cur fòcas na h-obrach againn air bun-amasan Plana Nàiseanta na Gàidhlig:

* A' meudachadh cleachdadh na Gàidhlig taobh a-staigh na buidhne againn agus a' brosnachadh barrachd dhaoine gus a' Ghàidhlig a chleachdadh nas trice nuair a bhios iad a' conaltradh leinn
* A' cur ris na cothroman aig daoine a bhith ag ionnsachadh na Gàidhlig mar phàirt den obair làitheil againn
* A' brosnachadh ìomhaigh fhàbharach dhan Ghàidhlig far an gabh seo dèanamh mar phàirt den obair làitheil againn mar bhuidheann

Thathar air na h-amasan seo a thoirt a-steach dhan treas eagran againn den Phlana Gàidhlig againn airson 2024-29.

### In-sgrùdadh air comas cànain

Rinn an Leabharlann an Sgrùdadh Gàidhlig mu dheireadh aige sa Ghiblean/Cèitean 2022. Fhreagair 64 luchd-obrach a-mach à feachd-obrach iomlan de 324 - ìre freagairt de 20%. Tha làn-aithisg air an sgrùdadh an cois seo mar phàipear-taice.

Nochd an sgrùdadh àrdachadh mòr ann an gnìomhachd ionnsachadh na Gàidhlig bhon chiad sgrùdadh againn ann an 2011 agus àrdachadh anns a' mhiann airson trèanadh sgilean Gàidhlig.  Chaidh seo a thoirt air adhart gu ìre le seiseanan mothachaidh Gàidhlig agus ionnsachadh cànain a thathar a' tabhann aig an Leabharlann ach tha ionnsachadh tro Duolingo aig àm a' ghalair lèir-sgaoilte air a bhith na adhbhar cuideachd.

Bha a' ghnìomhachd ionnsachaidh mar a leanas:

* Thuirt aon neach-freagairt gun robh iad fileanta sa Ghàidhlig.
* Thuirt 11 neach-freagairt (17%) gu bheil iad ag ionnsachadh Gàidhlig an-dràsta. Tha ochdnar a' cleachdadh dhòighean air-loidhne agus tha triùir a' cleachdadh dhòighean eile. Thuirt sianar luchd-ionnsachaidh làithreach cuideachd gun do dh'fheuch iad ri Gàidhlig ionnsachadh san àm a dh'fhalbh cuideachd.
* Thuirt 27 neach-freagairt (42%) gun robh iad air a bhith ag ionnsachadh na Gàidhlig san àm a dh'fhalbh ach nach robh iad ag ionnsachadh an-dràsta.

Tha am miann airson barrachd Gàidhlig ionnsachadh (no barrachd ionnsachadh mun Ghàidhlig) mar a leanas:

* Thuirt 18 neach (28%) gum biodh 'Ùidh Mhòr' aca ann a bhith a' togail sgilean Gàidhlig agus thuirt 26 eile (41%) gun robh 'Ùidh air choreigin' aca.'  Uile gu lèir, tha seo a' ciallachadh gun robh 44 luchd-freagairt (69%) ann aig an robh ùidh ann a bhith a'  togail sgilean Gàidhlig.
* Fhreagair 23 neach-freagairt (36%) "bhiodh" dhan cheist: *Am biodh ùidh agad ann a bhith a' frithealadh chlasaichean Gàidhlig luchd-tòiseachaidh aig àm lòn air an lìbhrigeadh air-loidhne do luchd-obrach an Leabharlainn?* Fhreagair 21 eile (33%) "is dòcha."
* Thuirt 25 neach (40%) gum biodh 'Ùidh Mhòr' aca ann a bhith ag ionnsachadh mu bhith a'  faighinn a-mach barrachd mu chultar is eachdraidh na Gàidhlig sa Bheurla agus thuirt 30 eile (48%) gun robh 'Ùidh air choreigin' aca.  Tha seo a' toirt dhuinn 55 neach-obrach uile gu lèir le ùidh ann a bhith a' faighinn a-mach barrachd mu eachdraidh agus cultar na Gàidhlig.
* Bha 20 neach-freagairt (31%) neodrach no gun ùidh ann a bhith ag ionnsachadh na Gàidhlig agus bha ochdnar (13%) neodrach no gun ùidh idir ann a bhith ag ionnsachadh mu eachdraidh is cultar na Gàidhlig.

Ged a bha e soilleir gu bheil iarrtas mòr ann airson barrachd Gàidhlig, tha e toinnte a bhith a' coileanadh an iarrtais sin leis gu bheil an dà chuid eadar-dhealachadh mòr ann an ìre fileantachd agus, nas cudromaiche, duilgheadasan solarachaidh ann a bhith a' toirt dhaoine còmhla aig amannan iomchaidh, anns na h-àireamhan ceart agus aig an ìre cheart gus clas a chur air dòigh. Tha a' cheist mu mar a ghabhas luchd-ionnsachaidh a tha air sgur a bhith ag ionnsachadh a thoirt an sàs sa chànan a-rithist - a' bhuidheann as motha san t-suirbhidh - gu sònraichte toinnte le ceistean mu mhisneachd agus daoine a bhith leisg tòiseachadh air an turas ionnsachaidh aca a-rithist.

Gus fuasgladh fhaighinn air na dùbhlain a tha an lùib a bhith a' coileanadh feumalachdan sònraichte luchd-ionnsachaidh ann an dòigh cosg-èifeachdach is seasmhach, feumaidh barrachd co-obrachaidh a bhith ann agus leanaidh sinn oirnn a' coimhead air roghainnean tro iomairtean leithid Pròiseact Capital Gaelic.

Tha toraidhean an sgrùdaidh air an fhreagairt againn a thaobh ionnsachadh Gàidhlig fhiosrachadh tron phàirt mu dheireadh de bheatha a' Phlana Ghàidhlig againn agus bheir seo buaidh cuideachd air ar n-obair san ath eagran.

### Co-chomhairle

Mar phàirt den obair ullachaidh againn air an treas eagran den Phlana Gàidhlig againn, dh'fhoillsich sinn dreachd airson co-chomhairleachadh poblach sa Ghearran 2024. Cha d' fhuaras fios air ais sam bith mun dreachd.

## Prìomh Phrionnsapalan

### Spèis Cho-ionann

Fo Achd na Gàidhlig 2005, tha Bòrd na Gàidhlig ag amas air inbhe na Gàidhlig a dhaingneachadh mar chànan oifigeil ann an Alba aig a bheil spèis cho-ionann ris a' Bheurla agus a' leantainn air seo, tha am Bòrd an dùil gun seall ùghdarrasan poblach anns na planaichean aca, mar a thèid am prionnsabal a choileanadh agus a chumail suas san obair acasan.

 Nì Leabharlann Nàiseanta na h-Alba cinnteach, far a bheil Gàidhlig mar phàirt den obair is de na seirbheisean againn, gu bheil iad aig an aon ìre agus càileachd ris an fheadhainn a bheir sinn seachad sa Bheurla.

### Tairgse Ghnìomhach

Bidh Leabharlann Nàiseanta na h-Alba a' tairgsinn nan seirbheisean Gàidhlig againn gu gnìomhach dhan luchd-obrach againn agus dhan phoball. Nì seo cinnteach, nuair a bhios seirbheisean Gàidhlig rim faighinn, gum bi luchd-cleachdaidh Gàidhlig mothachail gu bheil iad ann, agus gu bheil iad air am brosnachadh gus an cleachdadh.

Bheir seo an t-uallach air falbh bhon neach fa leth a bhith ag iarraidh na seirbheis agus bheir e misneachd do luchd na Gàidhlig gun tèid na feumalachdan a choileanadh mas e sin a thaghas iad.

Nì sinn cinnteach gu bheil na seirbheisean Gàidhlig againn a cheart cho ruigsinneach ris na seirbheisean Beurla againn.

### Àbhaisteachadh

Nì Leabharlann Nàiseanta na h-Alba cinnteach gum bi cothroman dhan phoball agus dhan luchd-obrach againn a' Ghàidhlig a chleachdadh air an àbhaisteachadh, mar thaic ri amasan Plana Nàiseanta na Gàidhlig.

## Gealltanasan a' Phlana

### Prìomhachasan Ro-innleachdail

Chaidh na prìomhachasan Ro-innleachdail againn aontachadh le Bòrd na Gàidhlig air 17 Lùnastal 2023. Tha iad a' ceangal ar gnìomhan ri Plana Nàiseanta na Gàidhlig mar a leanas:

|  |  |
| --- | --- |
| **1.** **Prìomhachas Ro-innleachdail** | Thèid cothroman a bharrachd a thoirt do luchd-labhairt na Gàidhlig gus obair a dhèanamh aig an Leabharlann a' gabhail a-steach bun-phreantasachdan agus nua-phreantasachdan, greisean gnìomhachais cheumnaichean, muinntireasan agus dreuchdan saor-thoileach taobh a-staigh an Leabharlainn.  |
| A' bhuil ris a bheil dùil  | Tha cothrom aig farsaingeachd de luchd-labhairt na Gàidhlig a bhith ag obair aig no còmhla ris an Leabharlann. |
| Cleachdadh làithreach  | Bidh sinn a' tabhann phreantasachdan pàighte, inntearnasan agus greisean-trèanaidh nuair a tha maoineachadh againn airson seo. Thathar a' cur greisean gnìomhachais foghlaim agus cothroman saor-thoileach air dòigh a bharrachd air bun-phreantasachdan mar a cheadaicheas maoineachadh agus stòrasan.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Co-dhiù 2 greis-gnìomhachais no rudeigin eile den leithid ro 2029. |
| Uallach  | Com-pàirtiche Leasachadh Buidhne. |

|  |  |
| --- | --- |
| **2.** **Prìomhachas Ro-innleachdail** | Thèid faicsinneachd agus cleachdadh na Gàidhlig àrdachadh ann an: * Taisbeanaidhean agus prògraman poblach aig an Leabharlann Nàiseanta
* Nithean ri reic aig an Leabharlann Nàiseanta.
 |
| A' bhuil ris a bheil dùil  | Cuiridh sinn na leasanan a chaidh ionnsachadh bhon taisbeanadh dà-chànanach againn ann an 2023 an sàs gus cothroman conaltraidh brìoghmhor a thoirt seachad do luchd-tadhail, a' gabhail a-steach a bhith a' cruthachadh eileamaidean eadar-mhìneachaidh Gàidhlig ann an taisbeanaidhean eile far a bheil sin iomchaidh. Bidh sinn a' cur tachartasan Gàidhlig is co-cheangailte ris a' Ghàidhlig ann am prògram poblach an Leabharlainn, a' gabhail a-steach com-pàirteachadh ann an Seachdain na Gàidhlig. Coimheadaidh sinn air cothroman gus taghadh nas fharsainge de stuthan co-cheangailte ris a' Ghàidhlig a reic sa bhùth airson diofar aoisean.   |
| Cleachdadh làithreach  | Bidh sinn a' co-obrachadh le cleachdaichean cruthachail agus com-pàirtichean tron bhliadhna gus tachartasan co-cheangailte ris a' Ghàidhlig a chumail. Bidh sinn a' cumail co-dhiù aon tachartas rè Seachdain na Gàidhlig ann an Dùn Èideann. Ann an 2023-24 tha sinn a' cumail muinntearas fad-bhliadhna airson Sgeulaiche Gàidhlig agus a' toirt taic do ghnìomhachd conaltraidh poblach co-cheangailte ris. Bidh sinn a' reic raon de stuthan co-cheangailte ris a' Ghàidhlig, a' gabhail a-steach pàipearachd agus leabhraichean chloinne.  |
| Gnìomhan a dhìth  | Lean air adhart leis a' chleachdadh làithreach, a' gabhail a-steach a bhith a' coimhead air cothroman airson barrachd mhuinntearasan / co-obrachaidhean ealain Ghàidhlig.  |
|  Ceann-latha targaide  | Co-dhiù aon mhuinntireas eile ro 2029.  |
| Uallach  | Prògraman Poblach. |

|  |  |
| --- | --- |
| **3.** **Prìomhachas Ro-innleachdail** | Cuir gu mòr ris a' chuibhreann de stuthan foghlaim Gàidhlig thar beatha eagran a trì den phlana mar phàirt de sgrùdadh iomlan air prògram ionnsachaidh an Leabharlainn  |
| A' bhuil ris a bheil dùil  | Tha obair-leasachaidh air stuthan foghlaim air-loidhne an Leabharlainn na stad san ùine fhada mar phàirt de sgrùdadh nas fharsainge air ro-innleachd conaltraidh didseatach an Leabharlainn Coimheadaidh sinn air cothroman gus stuthan ionnsachaidh a thoirt seachad air àrd-ùrlaran eile agus cumaidh sinn oirnn a' brosnachadh agus a' leudachadh mothachadh air na goireasan a th' againn mar-thà. Leudaichidh sinn ar n-obair com-pàirteachais le sgoiltean Dhùn Èideann agus le luchd-ùidh foghlaim eile tro cho-obrachadh le Comunn na Gàidhlig (CnaG). Mar phàirt de phlanadh fad-ùine, beachdaichidh sinn cuideachd air solar na Gàidhlig thairis air prògraman tràth-bhliadhnaichean leithid Bookbug. |
| Cleachdadh làithreach  | Brosnachadh leantainneach air goireasan foghlaim Gàidhlig a tha ann mar-thà.   |
| Gnìomhan a dhìth  | Lean oirnn leis a'  chleachdadh làithreach. Cuideachd, bheir sinn seachad goireasan ionnsachaidh stèidhichte air a' chruinneachadh air àrd-ùrlaran didseatach air an taobh a-muigh. Thèid barrachd stuthan foghlaim Gàidhlig a chur air àrd-ùrlaran didseatach an Leabharlainn fhèin às dèidh an ath-sgrùdaidh air an Ro-innleachd Com-pàirteachadh Didseatach.  |
| Ceann-latha targaide  | Cruthaich dà ghoireas ionnsachaidh sa Ghàidhlig stèidhichte air cruinneachaidhean air àrd-ùrlaran didseatach air an taobh a-muigh no air làrach-lìn an Leabharlainn ma tha sin iomchaidh ro 2029.   |
| Uallach  | Prògraman Poblach. |

|  |  |
| --- | --- |
| **4.** **Prìomhachas Ro-innleachdail** | Gheibh barrachd dhaoine barrachd fiosrachaidh mu chruinneachaidhean Gàidhlig an Leabharlainn air-loidhne agus air an làraich gus mothachadh a thogail mun Leabharlann agus mun Ghàidhlig gu nàiseanta agus gu h-eadar-nàiseanta. |
| A' bhuil ris a bheil dùil  | Bidh an Leabharlann a' cruinneachadh foillseachaidhean agus làraichean-lìn ùra sa Ghàidhlig bho Alba agus air feadh an t-saoghail gu h-iomlanach, agus gu roghnach a' faighinn làmh-sgrìobhainnean, tasglannan agus ìomhaighean gluasadach is clàraidhean fuaim Gàidhlig. Bheir sinn seachad seirbheisean gus am bi e comasach na cruinneachaidhean Gàidhlig seo, a tha a' sìor fhàs a lorg agus a chleachdadh. Cuidichidh sinn foillseachadh agus brosnachadh chruinneachaidhean didseatach mun Ghàidhlig agus a cultar agus litreachas agus coimheadaidh sinn air cothroman gus barrachd susbaint Ghàidhlig a chruthachadh mar thaic do thaisbeanaidhean rannsachaidh agus prògraman co-cheangailte ris a' Ghàidhlig.  |
| Cleachdadh làithreach  | Tha pròiseasan stèidhichte an sàs a thaobh leasachadh chruinneachaidhean (tro Thasgadh Laghail, tabhartas is ceannach), cùram chruinneachaidhean, agus seirbheisean gus cothrom air-loidhne agus air-làraich a bhrosnachadh agus a thoirt do na cruinneachaidhean sin agus do shusbaint Ghàidhlig didseatach eile.  |
| Gnìomhan a dhìth  | Lean air adhart leis a' chleachdadh làithreach agus sinn ag amas cuideachd air fiosrachadh sa Gàidhlig a leudachadh air-loidhne agus air an làraich-lìn far a bheil maoineachadh agus goireasan a' ceadachadh seo.  |
| Ceann-latha targaide  | 2029. |
| Uallach  | Cothrom air Cruinneachaidhean agus Rannsachadh/Stiùireadh Chruinneachaidhean/Didseatach agus Cruth-atharrachadh Seirbheis. |

|  |  |
| --- | --- |
| 5. Prìomhachas Ro-innleachdail | Bidh an Leabharlann an sàs ann an iomairtean nàiseanta is ionadail leithid Ro-innleachd Turasachd Nàiseanta na Gàidhlig do dh'Alba agus Capital Gaelic.  |
| A' bhuil ris a bheil dùil  | Coimheadaidh sinn air dòighean airson a dhol an sàs gu faicsinneach agus gu brìoghmhor le iomairtean nàiseanta is ionadail buntainneach co-cheangailte ris a' Ghàidhlig.   |
| Cleachdadh làithreach  | Ballrachd ghnìomhach ann an Capital Gaelic agus conaltradh cunbhalach le VisitScotland air iomairtean agus tachartasan poblach gus ìomhaigh na Gàidhlig a thogail.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Prògraman Poblach. |

|  |  |
| --- | --- |
| 6. Prìomhachas Ro-innleachdail | Co-obraichidh an Leabharlann le buidhnean leithid Taighean-tasgaidh Nàiseanta na h-Alba agus Gailearaidhean Nàiseanta na h-Alba gus pròifil na Gàidhlig a thogail.  |
| A' bhuil ris a bheil dùil  | Barrachd chothroman gus pàirt a ghabhail ann an tachartasan, agus gus ìomhaigh a thogail airson nan cruinneachaidhean nàiseanta co-cheangailte ris a' Ghàidhlig tro thachartasan leithid Seachdain na Gàidhlig agus am Mòd.  |
| Cleachdadh làithreach  | Coinneamhan cunbhalach agus co-òrdanachadh de ghnìomhan ann an com-pàirteachas tro Capital Gaelic, agus gu dìreach eadar an Leabharlann, Taighean-tasgaidh Nàiseanta na h-Alba agus Gailearaidhean Nàiseanta na h-Alba.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Prògraman Poblach/Com-pàirtiche Leasachaidh Buidhne. |

### Amasan Seirbheisean Corporra

#### Inbhe

|  |  |
| --- | --- |
| A' bhuil ris a bheil dùil  | **Suaicheantas agus brannd**Cuir cruth air an t-suaicheantas agus air a' bhranndadh chorporra an dà chuid ann an Gàidhlig agus Beurla aig a' chiad chothrom agus mar phàirt de phròiseas ùrachaidh sam bith. Bu chòir dhan t-suaicheantas an aon ìre follaiseachd a thoirt dhan dà chànan.  |
| Cleachdadh làithreach  | Tha suaicheantas làithreach an Leabharlainn, a chaidh a thoirt a-steach ann an 2010, dà-chànanach.   |
| Gnìomhan a dhìth  | Mar phàirt den phròiseas gus an suaicheantas agus am brannd làithreach ùrachadh, beachdaichidh sinn air a bhith a' toirt barrachd follaiseachd dhan Ghàidhlig sa bhrannd ùr.  |
| Ceann-latha targaide  | 2025. |
| Uallach  | Meadhanan agus Dàimh Phoblach. |

|  |  |
| --- | --- |
| A' bhuil ris a bheil dùil  | **Soidhnichean**Bidh soidhnichean a' gabhail a-steach Gàidhlig agus Beurla mar phàirt de phròiseas ùrachaidh sam bith. |
| Cleachdadh làithreach  | Tha an suaicheantas dà-chànanach againn a' nochdadh air a' mhòr-chuid de shoidhnichean an Leabharlainn. Tha soidhnichean maireannach sa Bheurla a-mhàin an-dràsta. Tha Gàidhlig, Scots agus Beurla air na brataichean againn taobh a-muigh togalach Drochaid Seòras IV. |
| Gnìomhan a dhìth  | Thèid faclan Gàidhlig a chur ri ùrachadh sam bith air na soidhnichean maireannach againn san àm ri teachd.   |
| Ceann-latha targaide  | 2027. |
| Uallach  | Meadhanan agus Dàimh Phoblach. |

#### Conaltradh leis a' Phoball

|  |  |
| --- | --- |
| A' bhuil ris abheil dùil  | **Àrdachadh**Teachdaireachdan brosnachail agus cunbhalach gu bheilear daonnan a' cur fàilte air conaltradh bhon phoball anns a' Ghàidhlig.   |
| Cleachdadh làithreach  | Bithear a' cumail taic ri conaltradh bhon phoball sa Ghàidhlig agus thathar ga bhrosnachadh gu gnìomhach.  Tha freagairtean ann an Gàidhlig roghnach, le feum air taic bhon taobh a-muigh gus an lìbhrigeadh.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Meadhanan agus Dàimh Phoblach. |

|  |  |
| --- | --- |
| A' bhuil ris a bheil dùil  | **Conaltradh sgrìobhte**Fàilte ga chur air Conaltradh Sgrìobhte sa Ghàidhlig (post, post-d agus meadhanan sòisealta) daonnan agus bidh freagairt ann sa Ghàidhlig, a rèir clàr-ama conaltraidh àbhaisteach na buidhne.  |
| Cleachdadh làithreach  | Thathar a' toirt taic do agus a' gabhail ri conaltradh sgrìobhte sa Ghàidhlig, agus thathar ga bhrosnachadh gu gnìomhach. Tha freagairtean ann an Gàidhlig roghnach, le feum air taic bhon taobh a-muigh gus an lìbhrigeadh.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Meadhanan agus Dàimh Phoblach. |

|  |  |
| --- | --- |
| A' bhuil ris a bheil dùil  | **Fàilteachas is Fòn**Far am bi e comasach do luchd-obrach le Gàidhlig an t-seirbheis seo a thoirt seachad, thèid taic a chumail riutha gus seo a dhèanamh agus thèid an t-seirbheis a bhrosnachadh dhan phoball. Mura h-eil luchd-obrach ann gus seo a lìbhrigeadh, thèid comas a thogail tro thrèanadh agus fastadh.   |
| Cleachdadh làithreach  | Tha aon neach-obrach fileanta sa Ghàidhlig againn a tha comasach air an t-seirbheis seo a thoirt seachad gu freagairteach. Tha trèanadh sgilean Gàidhlig ri fhaighinn do luchd-obrach Seirbheisean Luchd-tadhail ach tha e roghainneil.  |
| Gnìomhan a dhìth  | Cuiridh sinn cùrsaichean trèanaidh riatanach air dòigh do luchd-obrach Seirbheisean Luchd-tadhail gus dèanamh cinnteach gu bheil sreath de bheannachdan agus abairtean Gàidhlig aca nuair a bhios iad a' dèiligeadh ris a' phoball, agus gu bheil iad cofhurtail le bhith gan cleachdadh. Aon uair 's gu bheil iad air an trèanadh, brosnaichidh sinn luchd-obrach gus bràistean a chaitheamh a tha a' brosnachadh a' phobaill gus Gàidhlig a bhruidhinn riutha.  |
| Ceann-latha targaide  | 3 cùrsaichean ron Ghiblean 2025, 3 cùrsaichean a bharrachd ron Ghiblean 2026, agus an uair sin 2 chùrsa sa bhliadhna airson a' chòrr den phlana.   |
| Uallach  | Com-pàirtiche Leasachadh Buidhne/Manaidsear Seirbheisean Luchd-tadhail. |

|  |  |
| --- | --- |
| A' bhuil ris a bheil dùil  | **Coinneamhan poblach**Tha cothroman gus coinneamhan poblach a chumail gu dà-chànanach no sa Ghàidhlig gan sireadh agus gam brosnachadh gu cunbhalach. Ann an àiteachan far a bheil an àireamh sa cheud no an àireamhan de luchd-labhairt na Gàidhlig nas àirde, bithear a' sùileachadh gun obraichear a dh'ionnsaigh seo mar nì àbhaisteach.  |
| Cleachdadh làithreach  | Cha bhi an Leabharlann a' cumail choinneamhan poblach gu cunbhalach, ach nuair a nì sinn seo, tha cruth na coinneimh air a dhealbhadh gus dèanamh cinnteach gum bi an toradh as fheàrr ann dhan phrìomh luchd-amais. |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Nuair a bhios seo a dhìth tro eagran 3. |
| Uallach  | Meadhanan agus Dàimh Phoblach. |

#### Fiosrachadh

|  |  |
| --- | --- |
| A' bhuil ris a bheil dùil  | **Fiosan Naidheachd**Bithear a' sgaoileadh fhiosan naidheachd àrd-inbhe agus a h-uile fios naidheachd co-cheangailte ri Gàidhlig an dà chuid sa Ghàidhlig agus sa Bheurla.  |
| Cleachdadh làithreach  | Bithear a' dèanamh brathan-naidheachd an dà chuid sa Ghàidhlig agus sa Bheurla airson a h-uile cruinneachadh, taisbeanadh no sgeulachd eile co-cheangailte ris a' Ghàidhlig, agus tha iad air an stòradh san fhad-ùine ann an Ionad Meadhanan air-loidhne an Leabharlainn.   |
| Gnìomhan a dhìth  | Thèid fiosan naidheachd mu naidheachdan mòra na sgaoileadh ann an Gàidhlig agus Beurla.  |
| Ceann-latha targaide  | Thèid co-dhiù 3 fiosan naidheachd a sgaoileadh sa Ghàidhlig agus sa Bheurla gach bliadhna gu 2029. |
| Uallach  | Meadhanan agus Dàimh Phoblach.  |

|  |  |
| --- | --- |
| A' bhuil ris a bheil dùil  | **Meadhanan sòisealta**Tha susbaint Ghàidhlig air a sgaoileadh gu cunbhalach tro na meadhanan sòisealta, ag obair a dh'ionnsaigh meadhanan sòisealta a tha gu tur dà-chànanach.  |
| Cleachdadh làithreach  | Re Postaichean cunbhalach tro na seanailean meadhanan sòisealta againn airson sanasachd, taisbeanaidhean agus cruinneachaidhean co-cheangailte ris a' Ghàidhlig.  |
| Gnìomhan a dhìth  | Lìbhrig susbaint Ghàidhlig tro na meadhanan sòisealta, le fiosan naidheachd àrd-ìomhaigh.   |
| Ceann-latha targaide  | Co-dhiù 3 postaichean/iomairtean air na meadhanan sòisealta a' toirt taic do dh'fhiosan naidheachd Gàidhlig gach bliadhna gu 2029. |
| Uallach  | Meadhanan agus Dàimh Phoblach. |

|  |  |
| --- | --- |
| A' bhuil ris a bheil dùil  | **Làrach-lìn**Bu chòir susbaint Ghàidhlig a bhith ri fhaotainn air làrach-lìn an Leabharlainn co-cheangailte ri cruinneachaidhean, gnìomhan agus sgeulachdan Gàidhlig sònraichte.  |
| Cleachdadh làithreach  | Tha an t-susbaint uile co-cheangailte ris a' Ghàidhlig air an làrach-lìn againn air a dhèanamh ann am Beurla agus Gàidhlig m.e. goireas lorg Gàidhlig air-loidhne, goireasan ionnsachaidh co-cheangailte ris a' Ghàidhlig agus taisbeanaidhean.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Prògraman Poblach agus Com-pàirteachadh Didseatach. |

|  |  |
| --- | --- |
| A' bhuil ris a bheil dùil  | **Foillseachaidhean Corporra**Air an dèanamh ann an Gàidhlig is Beurla, le prìomhachas air an fheadhainn a dh'fhaodadh a bhith air an leughadh leis an àireimh as motha de dhaoine agus a bheir a' bhuaidh as motha.  |
| Cleachdadh làithreach  | Tha an t-susbaint uile co-cheangailte ris a' Ghàidhlig nar foillseachaidhean corporra air a dhèanamh ann an Gàidhlig agus Beurla.  |
| Gnìomhan a dhìth  | Foillsich ro-innleachd an Leabharlainn 2025-30 ann an Gàidhlig agus Beurla agus, nuair a thèid bileag choitcheann (no foillseachadh eile den leithid) mun Leabharlann a dhèanamh, thèid fhoillseachadh ann am Beurla agus ann an Gàidhlig cuideachd.  |
| Ceann-latha targaide  | Ro-innleachd Leabharlainn na Gàidhlig ro dheireadh 2025; dèan bileag mun Leabharlann sa Ghàidhlig no rudeigin coltach ris ro 2029. |
| Uallach  | Meadhanan agus Dàimh Phoblach. |

|  |  |
| --- | --- |
| A' bhuil ris a bheil dùil  | **Cànan**Tha pròiseas an sàs gus dèanamh cinnteach gu bheil càileachd agus ruigsinneachd na Gàidhlig anns an fhiosrachadh chorporra aig ìre àrd.  |
| Cleachdadh làithreach  | Tha susbaint Ghàidhlig anns an fhiosrachadh chorporra uile air a dèanamh le eòlaichean Gàidhlig dearbhte bhon taobh a-muigh.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Meadhanan agus Dàimh Phoblach. |

|  |  |
| --- | --- |
| A' bhuil ris a bheil dùil  | **Taisbeanaidhean**Bu chòir coimhead air cothroman gus taisbeanaidhean poblach a lìbhrigeadh gu dà-chànanach no sa Ghàidhlig gu cunbhalach, le prìomhachas air a thoirt dhan fheadhainn leis a' bhuaidh as motha. |
| Cleachdadh làithreach  | Chaidh a' chiad taisbeanadh dà-chànanach ann an Gàidhlig/Beurla: Sgeul/Story aig an Leabharlann fhoillseachadh as t-samhradh 2023, agus ruithidh e chun a' Ghiblein 2024. Tha co-ionannachd follaiseachd aig a' Ghàidhlig agus a' Bheurla ann an teacsaichean taisbeanaidh agus stuthan sanasachd.   |
| Gnìomhan a dhìth  | Bidh barrachd chothroman airson taisbeanaidhean dà-chànanach ann am prògram nan taisbeanaidhean airson 2025-2030, a' gabhail a-steach leasanan a chaidh ionnsachadh bho thaisbeanadh Sgeul 2023.  |
| Ceann-latha targaide  | Gach bliadhna tro eagran 3. |
| Uallach  | Prògraman Poblach. |

|  |  |
| --- | --- |
| A' bhuil ris a bheil dùil  | **Rannsachadh**Bheir an Leabharlann taic do rannsachadh a bhios a' sgrùdadh buaidh agus riochdachadh na Gàidhlig agus a cultar nar cruinneachaidhean.  |
| Cleachdadh làithreach  | Tha beagan rannsachaidh air a dhèanamh le luchd-obrach glèidhteachais tro rannsachadh le taic bhon Leabharlann agus le luchd-rannsachaidh neo-eisimeileach a' cleachdadh cruinneachaidhean is goireasan an Leabharlainn. |
| Gnìomhan a dhìth  | Rannsachadh gu bhith air a dhèanamh, air a stiùireadh agus le taic ann an co-obrachadh le oilthighean agus IRO. Thèid an rannsachadh a nithear a bhrosnachadh. Coimhead air roghainnean airson rannsachadh co-obrachail tron chom-pàirteachas le Sabhal Mòr Ostaig.   |
| Ceann-latha targaide  | Gach bliadhna tro eagran 3. |
| Uallach  | Cothrom air Cruinneachaidhean agus Rannsachadh. |

#### Luchd-obrach

|  |  |
| --- | --- |
| A' bhuil ris a bheil dùil  | **In-sgrùdadh Chunntasan Taobh a-staigh**Dèan sgrùdadh air sgilean agus feumalachdan trèanaidh Gàidhlig taobh a-staigh na buidhne rè beatha gach eagran den phlana.  |
| Cleachdadh làithreach  | Dèan ar suirbhidh air com-pàirteachadh luchd-ionnsachaidh le Gàidhlig gach còig-bliadhna.  |
| Gnìomhan a dhìth  | Dèan an sgrùdadh a-rithist ann an 2027. |
| Ceann-latha targaide  | 2027. |
| Uallach  | Com-pàirtiche Leasachadh Buidhne. |

|  |  |
| --- | --- |
| A' bhuil ris a bheil dùil  | **Inntrigeadh**Bidh fios mu phlana Ghàidhlig an Leabharlainn agus mu chothroman trèanaidh Gàidhlig air an leabachadh anns an inntrigeadh aig luchd-obrach ùra uile.  |
| Cleachdadh làithreach  | Tha stiùireadh gus fios a thoirt do luchd-obrach ùra mun Phlana Ghàidhlig ann an liosta-dearbhaidh an Leabharlainn a dh'fheumas manaidsearan aig luchd-obrach ùr a lìonadh. Cothroman trèanaidh air am foillseachadh air eadra-lìon an luchd-obrach gu cunbhalach. Tha trèanadh mothachaidh Gàidhlig agus trèanadh sgilean Gàidhlig ri fhaighinn do luchd-obrach ùra gu roghainneil.  |
| Gnìomhan a dhìth  | Atharraich am Poileasaidh Inntrigidh gus am bi e na riatanas èigneachail do gach neach-obrach ùr seisean trèanaidh Mothachaidh Gàidhlig a fhrithealadh taobh a-staigh na ciad bliadhna aca san Leabharlann.  |
| Ceann-latha targaide  | Poileasaidh air a ghabhail ris agus na ciad seiseanan air an cumail ron Ghiblean 2025. Bidh aig luchd-obrach ùra ri trèanadh mothachaidh Gàidhlig a dhèanamh bhon Ghiblean 2025.  |
| Uallach  | Com-pàirtiche Leasachadh Buidhne. |

|  |  |
| --- | --- |
| A' bhuil ris a bheil dùil  | **Trèanadh cànain**Trèanadh is leasachadh ann an sgilean Gàidhlig air a lìbhrigeadh dhan luchd-obrach, gu sònraichte a thaobh a bhith a' cur an gnìomh Plana Gàidhlig an Leabharlainn.  |
| Cleachdadh làithreach  | Tha cothroman cunbhalach aig luchd-obrach gus sgilean Gàidhlig a thogail agus gus an toirt air adhart gus tuigse fhaighinn air co-theacsa na Gàidhlig san latha an-diugh.  |
| Gnìomhan a dhìth  | Dèan cinnteach gum bi solar nas siostamataigiche agus cuir planadh leasachaidh nas fheàrr air dòigh le bhith a' gealltainn dà chùrsa sgilean cànain do luchd-tòiseachaidh, aon do dh'iar-luchd-tòiseachaidh agus aon do dh'eadar-mheadhanach gach bliadhna.  |
| Ceann-latha targaide  | 2 chùrsa luchd-tòiseachaidh air an cumail ron Dùbhlachd 2025. 1 cùrsa iar-thòiseachaidh agus 1 cùrsa eadar-mheadhanach gu bhith air an ruith ron Lùnastal 2024 agus às dèidh sin gach bliadhna fad beatha a' Phlana.  |
| Uallach  | Com-pàirtiche Leasachadh Buidhne. |

|  |  |
| --- | --- |
| A' bhuil ris a bheil dùil  | **A' cleachdadh na Gàidhlig**Tha luchd-obrach air am brosnachadh gus Gàidhlig a chleachdadh nan cuid obrach.  |
| Cleachdadh làithreach  | Tro chlasaichean agus tachartasan aig Capital Gàidhlig, tha cothroman aig luchd-obrach Gàidhlig a chleachdadh agus a chluinntinn nas trice san àite-obrach, a' meudachadh misneachd agus ag àbhaisteachadh cleachdadh a' chànain.  |
| Gnìomhan a dhìth  | 1. Brosnaich luchd-obrach nach eil ag obair ann an Seirbheisean Luchd-tadhail gus pàirt a ghabhail anns na clasaichean Beannachdan Gàidhlig (3.22 gu h-àrd) agus cuideachd gus bràistean a chaitheamh a' sealltainn gu bheil iad deònach Gàidhlig a chleachdadh. 2. Lean air adhart le bhith a' ruith na Buidhne Leughaidh Gàidhlig gus brosnachadh a thoirt do luchd-obrach na sgilean Gàidhlig aca a chleachdadh còmhla. 3. Cuir seiseanan 'Buail-a-steach Gàidhlig' air dòigh – seiseanan còmhraidh neo-fhoirmeil stèidhichte air cuspair sònraichte co-cheangailte ri dualchas na Gàidhlig. Far an gabh e dèanamh, cuiridh sinn ceangal air-loidhne air dòigh ri cuideigin a tha fileanta sa Ghàidhlig a tha ag obair ann an raon an dualchais.  |
| Ceann-latha targaide  | 1. 3 x cùrsaichean Beannachdan Gàidhlig ron Ghiblean 2025, 3 eile ron Ghiblean 2026 agus gach bliadhna às dèidh sin mar a dh'fheumar. 2. 3 x seiseanan den Bhuidheann Leughaidh Gàidhlig ron Ghiblean 2025 agus 3 eile ron Ghiblean 2026 agus gach bliadhna às dèidh sin; lean air adhart le 3 gach bliadhna fad beatha a' Phlana. 3. 3 x seiseanan 'Buail-a-steach Gàidhlig' gu bhith air an cumail gach bliadhna, a' tòiseachadh san t-Samhain 2024.  |
| Uallach  | Com-pàirtiche Leasachadh Buidhne. |

|  |  |
| --- | --- |
| A' bhuil ris a bheil dùil  | **Trèanadh mothachaidh**Trèanadh mothachaidh Gàidhlig ga lìbhrigeadh, le prìomhachas ga thoirt do àrd luchd-obrach, prìomh dhaoine eile a nì co-dhùnaidhean agus luchd-obrach a tha a' dèiligeadh gu dìreach leis a' phoball. |
| Cleachdadh làithreach  | Bithear a' tabhann trèanadh mothachaidh Gàidhlig do luchd-obrach gu cunbhalach.  |
| Gnìomhan a dhìth  | 1: Cuiridh sinn seiminear àrd-ìre air dòigh do Sgioba Ceannardais an Leabharlainn air suidheachadh làithreach na Gàidhlig agus air na cothroman dhi san àm ri teachd, a' gabhail a-steach taobhan poilitigeach, sòisealta, cultarail agus poileasaidh.  2: Cumaidh sinn dà sheisean mothachaidh Gàidhlig sa bhliadhna. 3: Cruthaichidh sinn cùrsa trèanaidh sònraichte a bhios a' coimhead gu sònraichte air mothachadh air a' Ghàidhlig ann an co-theacsa dualchas cultarail.  |
| Ceann-latha targaide  | 1: Cruthaich agus ruith an seiminear ron Ghiblean 2025. 2. dà sheisean ron Ghiblean 2025 agus dà gach bliadhna às dèidh sin fad beatha a' phlana. 3: Cruthaich agus ruith an cùrsa ron Ghiblean 2027..  Ruith an cùrsa a-rithist ron Ghiblean 2028 agus ruith a-rithist e ron Ghiblean 2029.  |
| Uallach  | Com-pàirtiche Leasachadh Buidhne. |

|  |  |
| --- | --- |
| A' bhuil ris a bheil dùil  | **Fastadh**Tha sgilean Gàidhlig air an aithneachadh agus air tha spèis air a thoirt dhaibh anns a' phròiseas fastaidh air feadh an ùghdarrais phoblaich.  |
| Cleachdadh làithreach  | Tha sanasan airson obraichean co-cheangailte ris a' Ghàidhlig daonnan dà-chànanach: tha eòlaichean sa chànan air an toirt a-steach gus càileachd Gàidhlig an tagraiche a dhearbhadh agus bithear a' toirt fios air ais dhaibh mu dheuchainnean sgilean Gàidhlig.   |
| Gnìomhan a dhìth  | Lean air adhart leis a' chleachdadh làithreach agus cuir seo a-steach dhan Phoileasaidh Trusaidh ath-sgrùdaichte a tha gu bhith ann.  |
| Ceann-latha targaide  | 2025. |
| Uallach  | Ceannard HR. |

|  |  |
| --- | --- |
| A' bhuil ris a bheil dùil  | **Fastadh**A' Ghàidhlig air a h-ainmeachadh mar sgil riatanach agus/no buannachdail ann an dealbhan-obrach gus am Plana Gàidhlig a lìbhrigeadh agus a rèir stiùireadh fastaidh Bhòrd na Gàidhlig.  |
| Cleachdadh làithreach  | Tha Gàidhlig air a liostadh mar riatanas anns gach dreuchd co-cheangailte ris a' Ghàidhlig.  |
| Gnìomhan a dhìth  | A Thèid an aithris seo a chur ris an earrainn fastaidh air làrach-lìn an Leabharlainn agus ris an làraich airson tagraidhean obrach. "Gus cur ris na sgilean Gàidhlig anns an Leabharlann, tha sinn a' cur fàilte ghnìomhach air tagraidhean bho dhaoine aig a bheil Gàidhlig." Dèan cinnteach gu bheil gealltanas sa Phoileasaidh Fastaidh ùraichte gum bi Gàidhlig air a liostadh mar riatanas airson obraichean Gàidhlig san Leabharlann. Lean air adhart leis an obair a chaidh a thòiseachadh tro phròiseact air a mhaoineachadh leis an NLHF gus dèiligeadh ri dìth iomadachd san luchd-obrach againn, a' gabhail a-steach sgilean Gàidhlig.   |
| Ceann-latha targaide  | Ath-sgrùdadh air a' phoileasaidh fastaidh air a chrìochnachadh ann an 2024, obair fastaidh leantainneach a' dol air adhart gus aghaidh a chur air iomadachd gach bliadhna tro eagran 3 gu lèir.  |
| Uallach  | Ceannard HR. |

|  |  |
| --- | --- |
| A' bhuil ris a bheil dùil  | **Fastadh**Sanasan-obrach dà-chànanach no sa Ghàidhlig a-mhàin airson dreuchdan far a bheil Gàidhlig ainmichte mar sgil riatanach.  |
| Cleachdadh làithreach  | Bithear a' sanasachadh obraichean co-cheangailte ris a' Ghàidhlig gu dà-chànanach.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Ceannard HR. |

#### Corpas Cànain

|  |  |
| --- | --- |
| A' bhuil ris a bheil dùil  | **Gnàthachas Litreachaidh na Gàidhlig**Thèid an tionndadh as ùire de Ghnàthachas Litreachaidh na Gàidhlig a leantainn anns gach nì sgrìobhte a nì an Leabharlann.  |
| Cleachdadh làithreach  | Tha cothrom aig luchd-obrach air a' ghoireas seo agus is urrainn dhaibh a chleachdadh nuair a bhios e buntainneach.  |
| Gnìomhan a dhìth  | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Collections Access and Research. |

|  |  |
| --- | --- |
| A' bhuil ris a bheil dùil  | **Place names**Gaelic place name advice from Ainmean-Aite na h-Alba is sought and used. |
| Current Practice | Resource is available to colleagues to consult when relevant. |
| Actions Required | Lean oirnn leis a' chleachdadh làithreach. |
| Ceann-latha targaide  | Gach bliadhna tro eagran 3. |
| Uallach  | Cothrom air Cruinneachaidhean agus Rannsachadh. |

## Ceanglaichean ris an Fhrèam-obrach Coileanaidh Nàiseanta

Tha na gnìomhan a tha air am mìneachadh anns na h-earrannan gu h-àrd den Phlana air an liostadh mar fhreagairt do dh'Amasan Àrd-ìre Bhòrd na Gàidhlig agus a' sealltainn mar a tha sinn an dùil taic a thoirt do phrìomhachasan Plana Nàiseanta na Gàidhlig.

## Ceanglaichean ri Frèamaichean-obrach Ionadail Agus Roinneil

Tha na ceanglaichean a th' againn ri cruinneachaidhean nàiseanta eile leithid Gailearaidhean Nàiseanta na h-Alba agus Taighean-tasgaidh Nàiseanta na h-Alba aig cridhe mòran den obair Ghàidhlig againn, mar a tha ar com-pàirteachas le pròiseact Capital Gaelic ann an Dùn Èideann.

## Foillseachadh

Bidh cothrom aig an luchd-obrach air fad againn air a' Phlana tro eadra-lìon an luchd-obrach againn.

Thèid Plana Gàidhlig Leabharlann Nàiseanta na h-Alba fhoillseachadh sa Ghàidhlig agus sa Bheurla air an làraich-lìn againn. Cuiridh sinn fios naidheachd dà-chànanach a-mach a' foillseachadh a' phlana agus nì sinn barrachd sanasachd air tro na seanailean meadhanan sòisealta againn.

## A' Goireasachadh a' Phlana

Bidh cosgaisean sam bith co-cheangailte ris na gnìomhan sa Phlana air an giùlan tro bhuidseatan obrachaidh an sgioba no na roinne iomchaidh.

## A' Sgrùdadh a' Phlana

Tha rùn aig an Leabharlann Aithisg Sgrùdaidh Bhliadhnail ullachadh a thèid a thoirt do Bhòrd na Gàidhlig airson ath-sgrùdadh.

## Plana Gàidhlig Taobh A-Staigh Leabharlann Nàiseanta na h-Alba

### Uallach Airson a' Phlana Air a' Cheann Thall

Tha uallach aig a' cheann thall air an Leabharlannaiche Nàiseanta agus Ceannard Leabharlann Nàiseanta na h-Alba airson ullachadh, lìbhrigeadh agus sgrùdadh a' Phlana Ghàidhlig againn. Tha am fiosrachadh conaltraidh aca mar a leanas:

Leabharlannaiche Nàiseanta agus Àrd-oifigear
Leabharlann Nàiseanta na h-Alba
Drochaid Seòras IV
Dùn Èideann
EH1 1EW

### Uallach Làitheil airson a' Phlana

Tha uallach làitheil air a' Cheannard Com-pàirteachaidh airson lìbhrigeadh agus sgrùdadh làitheil a' Phlana Ghàidhlig againn. Tha am fiosrachadh conaltraidh aca mar a leanas:

Stiùiriche Com-pàirteachaidh
Leabharlann Nàiseanta na h-Alba
Drochaid Seòras IV
Dùn Èideann
EH1 1EW

### Buidheann Buileachaidh is Sgrùdaidh a' Phlana Ghàidhlig

Tha Buidheann Coimhearsnachd Luchd-ùidh na Gàidhlig a' gabhail a-steach luchd-obrach le uallach airson leasachadh, buileachadh agus sgrùdadh diofar thaobhan den Phlana. Bidh a' Bhuidheann ag aithris dhan Stiùiriche Com-pàirteachaidh air a bheil uallach na h-aithisgean sgrùdaidh ullachadh.

### A' Conaltradh Le Luchd-obrach

Bidh mòran den chonaltradh a' tachairt tro Bhuidheann Coimhearsnachd Luchd-ùidh na Gàidhlig. Thèid fiosrachadh nas fharsainge mu thaobhan de ghnìomhachd a' Phlana a sgaoileadh tro eadra-lìon an luchd-obrach agus tro choinneamhan luchd-obrach.

### Buidhnean Leth-eisimeileach is Treas Pàrtaidhean

Chan eil e coltach gum bi buidhnean treas-phàrtaidh an sàs ann a bhith a' lìbhrigeadh gin de na geallaidhean a tha air am mìneachadh sa Phlana seo: thèid a h-uile gnìomh a dhèanamh le luchd-obrach an Leabharlainn.